Simon, die draer van die kruis - 25 Augustus 2021 - undefined - BibleSA
Die soldate het iemand wat daar verbygekom het, gekommandeer om Jesus se kruis te dra. Dit was Simon van Sirene, wat van buite die stad af gekom het, die pa van Aleksander en Rufus.
Simon, 'n man van Sirene in Noord-Afrika, was 'n verbyganger van die platteland onderweg na die stad toe die Romeine hom dwing om Jesus se kruis na Golgota te dra. Simon was heel moontlik reeds moeg, aangesien hy van die platteland na Jerusalem gereis het. Hy is egter gedwing om van koers te verander en weer uit die stad uit te gaan. Hoekom? Om 'n kruis te dra vir 'n man wat tot die verskriklikste dood deur kruisiging gevonnis is.
Ons het geen besonderhede oor daardie reis nie – of Jesus en Simon met mekaar gepraat het weet ons nie, maar dit wil tog voorkom of Simon se lewe verander het nadat hy daardie kruis gedra het. Hy word ook beskryf as "die vader van Aleksander en Rufus", besonderhede wat daarop dui dat die twee jongmanne bekend was in die gemeenskap wat eerste die boek van Markus gelees het. Het Simon en sy gesin volgelinge wan Jesus geword? Dit is moontlik want baie mense het gelowiges geword nadat Jesus uit die dood opgestaan en na die hemel opgevaar het. (Sien ook Romeine 16:13)
Deur die kruis van Jesus op te neem beteken ook om hulp te aanvaar – 'n gawe wat ek nog moet bemeester! Hoe dikwels sukkel ons nie alleen onder die las van fisiese, geestelike en emosionele lyding nie.